KrF kaller inn til ekstraordinært møte onsdag

Venstre bryter forhandlingene med regjeringspartiene Høyre og Frp. KrF skal bestemme seg for om de bryter forhandlingene onsdag.

Oppdatert 29. november 2016

Artikkelen er over tre år gammel

I en skriftlig uttalelse tirsdag ettermiddag informerte Venstre om at de bryter budsjettforhandlingene med regjeringspartiene, ifølge NTB.

– Venstres stortingsgruppe har i dag besluttet å bryte forhandlingene med Høyre og Frp om statsbudsjettet for 2017, heter det.

– Årsaken til bruddet er at regjeringspartiene ikke har vært villige til å forhandle om viktige deler av statsbudsjettet, spesielt om tiltak for å redusere Norges klimagassutslipp i tråd med våre forpliktelser i Parisavtalen, skriver Venstre.

Varslet tidligere i dag

Venstre-leder Trine Skei Grande bekreftet tidligere i dag overfor VG og andre medier at partiet vurderer å trekke seg fra budsjettforhandlingene.

Les: Frp-åpning for å gå ut av regjeringen

Til NTB sier hun:

– Vi har ikke noen konklusjon nå. Det kommer vi sikkert til å få i løpet av dagen. Vi jobber for å få klarlagt hva som egentlig er forandret fra i går kveld, og det virker ikke som det er særlig mye.

Hareide: Bryter ikke nå

Men nå går KrF-leder Knut Arild Hareide ut og gir en annen vurdering:

– Vi vurderer ikke nå å bryte forhandlingene, sier Hareide til VG.

– Dersom Venstre velger å bryte forhandlingene, så vil vi kalle inn til et ekstraordinært gruppemøte for å avgjøre hva KrF da skal gjøre. Jeg har god kontakt med Trine Skei Grande, og er kjent med de tankene og vurderingene Venstre nå sitter med.

Det kan bygge opp under at det kan gå mot en mulig splittelse mellom KrF og Venstre.

BRYTER: Trine Skei Grande og Venstre meldte i dag at de bryter budsjettforhandlingene. Foto: Erlend Daae, VG

Hastemøte

Frp har hasteinnkalt landsstyret. Møtet vil skje per telefon og fysisk på partikontoret i Karl Johans gate i Oslo klokken 16 tirsdag ettermiddag, får VG opplyst.

Ifølge NTB ønsker partileder Siv Jensen å informere om utviklingen og situasjonen rundt statsbudsjettet.

Les: KrF kritiske til regjeringens håndtering

Samtidig har sentrumspartiene KrF og Venstre i formiddag fått en ny tilbakemelding fra regjeringspartiene Høyre og Frp i formiddag.

– Vi har ikke så mye å melde nå. Jeg tror alle forstår at vi er i en kritisk fase. Jeg er mer usikker nå enn noen gang tidligere i denne prosessen. Vi vurderer nå innspillene vi nettopp har fått fra regjeringen i formiddag, sier KrF-leder Knut Arild Hareide.

Les: Norske elever best i matte i Norden

Ikke et eneste nytt tilbud

Mandag kveld var det første møtet mellom de fire lederne for de fire borgerlige partiene på seks døgn. Møtet fant sted i Statsministerboligen bak Slottet, etter at statsminister Erna Solberg brått måtte avbryte sin lenge planlagte juleturné i Nord-Norge mandag ettermiddag.

Men, etter det VG får opplyst, skal statsminister Erna Solberg (H) ikke ha lagt ett eneste nytt forslag til løsning på bordet da de fire partiene møttes til nye forhandlinger om neste års budsjett mandag kveld.

KrF og Venstre gikk i møtet til angrep på regjeringens bilpakke, som de også tidligere har tatt opp og bedt om at det må forhandles om. Men Høyre og Frp avviste blankt ethvert forsøk på å gjøre justeringer på pakken, opplyser kilder til VG.

Publisert: 29.11.16 kl. 10:03 Oppdatert: 29.11.16 kl. 16:38

Les også